ועדת הכספים, כנסת 20, פרוטוקול מספר 325, 2016-03-27 12:15

משה גפני: הסעיף האחרון בסדר היום הוא תיקון החלק הרביעי לתקנון הבורסה לעניין כללי השימור, ההשעיה והמחיקה של ניירות ערך.

<חני שטרית בך: אני מהבורסה.

<חני שטרית בך: לבורסה יש כללי שימור.

<חני שטרית בך: אם חברה לא עומדת בכללים להירשם ברשימה הראשית, היא עוברת לרשימת השימור ולאחר ניסיון של שנים רבות אנחנו רוצים לעשות מספר תיקונים בכללי השימור.

<חני שטרית בך: שלושת התיקונים החשובים.

<חני שטרית בך: היום חברה יכולה להיות בשימור במשך 24 חודשים, שנתיים.

<חני שטרית בך: אנחנו מבקשים להאריך את התקופה לארבע שנים.

<חני שטרית בך: זאת אומרת, במשך ארבע שנים החברה מקבלת צ'אנס, היא עוברת לרשימת השימור, נסחרת.

משה גפני: מה זה שימור?

משה גפני: מה המשמעות של זה?

<חני שטרית בך: אם אתה לא עומד בשווי בשיעור והון עצמי ובכללים מסוימים, אתה לא יכול להיסחר ברשימה הראשית שהיא רשימה של נסחרים לאורך כל היום ואתה עובר לרשימה שאנחנו קוראים לה רשימת שימור, בה יש פעמיים ביום מסחר, בבוקר ובערב.

<חני שטרית בך: רק פעמיים ביום באמצעות מכרז.

<חני שטרית בך: כולם מגיעים לאותו רגע ונעשה מכרז.

<חני שטרית בך: זאת רשימת השימור.

<חני שטרית בך: היום אתה יכול להיסחר ברשימת השימור שנתיים.

<חני שטרית בך: אם לא הצלחת להעלות את שווי ושיעור חזקות הציבור שלך, אתה נמחק מהבורסה.

משה גפני: אתם מבקשים להעלות את זה לארבע שנים.

<חני שטרית בך: כן.

משה גפני: מדוע?

<חני שטרית בך: לתת לחברות יותר זמן להשתקם ולחזור לרשימה הראשית.

<חני שטרית בך: יש שם ציבור מחזיקים ואנחנו לא רוצים שהוא ייפגע.

<חני שטרית בך: ברגע שחברה נמחקת, הציבור נשאר שם וגם אם בעל השליטה עושה אחר כך הצעת רכש, הרבה יותר קל לו לעשות הצעת רכש לחברה פרטית שכבר לא נסחרת.

<חני שטרית בך: לכן אנחנו רוצים להגן על הציבור ולתת יותר זמן לחברה להיסחר.

משה גפני: יש היום פחות חברות?

משה גפני: חברות יוצאות?

משה גפני: אתם רוצים שיהיה יותר צ'אנס לחברות נוספות?

<חני שטרית בך: כן.

<חני שטרית בך: גם המשברים, לוקח יותר זמן להשתקם ממשברים היום.

מיקי לוי: על כמה אנחנו עומדים היום, על למעלה מ-400?

<חני שטרית בך: 480.

<חני שטרית בך: משהו כזה.

משה גפני: חברות לשימור.

<חני שטרית בך: לא.

<חני שטרית בך: בכלל.

משה גפני: כמה יש בשימור?

<חני שטרית בך: אני חושבת שיש משהו כמו ארבעים חברות, אם אני לא טועה.

מיקי לוי: קטסטרופה.

מיקי לוי: אף פעם לא הייתה בורסה עם המספרים האלה.

מיקי לוי: זה מספר מועט של חברות נסחרות.

מיקי לוי: זה מראה שהמצב לא טוב.

מיקי לוי: שמוצאים יעדים אחרים ואפיקים חדשים להשקיע את הכסף.

מיקי לוי: זה אומר שיכול להיות שנצטרך לחשוב על הורדת 25 אחוזים מס רווחי הון שהטלנו – אני לא הייתי כאן – בעבר וזה הביא לכיווץ ודחף את אלה שיש להם כסף להשקיע בנדל"ן ואז אין לי השקעה בבורסה, אין לי השקעה בהייטק, אין לי השקעה בפיתוח.

מיקי לוי: זאת מחשבה כבדת משקל שלא אכפת לי להוביל את זה אתך אבל זה צריך להיות בתיאום עם האוצר, עם שמוליק.

מיקי לוי: יש לנו בעיה.

מיקי לוי: היום המצב כלכלית, מקרו כלכלית, איננו דומה לימים בהם הבורסה צמחה ואנשים הרוויחו תוך שבוע ימים עשרות אלפי שקלים.

מיקי לוי: היו השקעות מטורפות.

מיקי לוי: הבורסה הולכת ושוקעת וראוי לחשוב, אם זה לא הזמן, אפילו בהוראת שעה, להוריד את 25 האחוזים מס רווחי הון ואולי להוריד את זה לפחות.

מיקי לוי: אני לא יודע להגיד לכמה.

מיקי לוי: חיממת אותי, ולכן אני אומר משהו שאני נושא בלבי ואני אומר לך שלא אכפת לי להוביל את זה אתך.

מיקי לוי: מס רווחי הון לימים האלה איננו מתאים.

מיקי לוי: מה עוד שאלה שמשכירים ויש להם עשרים דירות, סתם לדוגמה, אם הם רוצים לא להוריד את ההוצאות שלהם על דירה, זאת אומרת, הלך ברז, נשבר כיור, סיידו, לשים מזגן – הוא משלם עשרה אחוזים.

מיקי לוי: לצורך העניין, אם לאדם יש אלף דירות על 4,000 שקלים או 5,000 שקלים, חמישים אלף שקלים בחודש, הוא שילם 5,000 שקלים.

מיקי לוי: בבורסה, אם הוא הרוויח חמישים אלף, הוא משלם 25 אחוזים.

מיקי לוי: אז איך אתה רוצה שלא נדחף את הציבור לנדל"ן?

משה גפני: שמעתי מה אמרת.

משה גפני: נחשוב מה עושים עם זה.

משה גפני: יש למישהו התנגדויות?

משה גפני: תמשיכי.

<חני שטרית בך: השינוי הנוסף החשוב.

<חני שטרית בך: אנחנו מפרידים בין חברות שלד בורסאי, כפי שאנחנו קוראים, חברות מעטפת, חברות שנשארו ללא פעילות לבין חברות פעילות.

<חני שטרית בך: חברות שנשארו ללא פעילות יעברו מיד לרשימת השימור וכדי לחזור לרשימה הראשית הן יצטרכו לעמוד בשווי, בשיעור והון עצמי של חברות חדשות.

<חני שטרית בך: זאת אומרת, יצטרכו להכניס פעילות חדשה מספיק גדולה כדי לחזור לרשימה הראשית.

<חני שטרית בך: לעומת זאת, חברות עם פעילות ריאלית, אנחנו נותנים להן הקלות ואנחנו מבטלים להן את הדרישה להון עצמי.

<חני שטרית בך: אנחנו נותנים להן אפשרות למנות עושה שוק, נותנים להן הקלות מאוד גדולות ועושים הפרדה בין חברות פעילות לחברות לא פעילות.

<חני שטרית בך: דבר נוסף שאנחנו רוצים להקל זה בהגדרת תקופת השהייה ראשונה.

<חני שטרית בך: היום התקופה היא חודש.

<חני שטרית בך: אם חברה מושהית, אחרי חודש יש לה תנאים מחמירים יותר.

<חני שטרית בך: היום אנחנו רוצים להעביר את זה לשלושה חודשים.

<חני שטרית בך: בנוסף אנחנו לא נאפשר חידוש מסחר אלא ברשימת השימור לאחר השהיה כי אנחנו רוצים שהציבור יסחר ויגיד כמה באמת החברה שווה לפני שהיא חוזרת לרשימה הראשית.

<חני שטרית בך: אנחנו נותנים פטור לחברות דואליות.

<חני שטרית בך: היום יש חברה דואלית שנסחרת בארץ ובחוץ לארץ והיא לא עומדת בשווי אחזקות לציבור מסוים, היא יורדת לרשימת השימור.

<חני שטרית בך: אנחנו רוצים לבטל את ההוראה הזאת.

<חני שטרית בך: אם החברה הזאת ראויה להיסחר בארצות הברית, היא ראויה גם להיסחר בישראל.

<חני שטרית בך: התיקון האחרון הוא שינוי הסמכות להעברת נייר ערך לרשימת השימור.

<חני שטרית בך: היום הדירקטוריון דן בהעברה לרשימת השימור.

<חני שטרית בך: הכללים הם מאוד ברורים כך שבע

<חני שטרית בך: צם הדיון בדירקטוריון הוא די עקר ואנחנו מציעים להעביר את הסמכות הזאת למנהל הכללי של הבורסה.

<חני שטרית בך: כמובן אם החברה מתנגדת להעברה לרשימת השימור, היא תמיד שולחת מכתב וזה יעלה לדירקטוריון.

<חני שטרית בך: אבל אם החברה יודעת שהיא לא עומדת והיא לא מתנגדת, זה יהיה בסמכות המנכ"ל.

<חני שטרית בך: אלה השינויים.

משה גפני: את יודעת להגיד כמה חברות היו בבורסה בשנות הגאות?

<חני שטרית בך: מעל 600.

משה גפני: זאת אומרת, יש ירידה של חמישים אחוזים.

<חני שטרית בך: יש ירידה, לא של חמישים אחוזים אבל יש ירידה.

<חני שטרית בך: שלושים אחוזים.

<חני שטרית בך: שליש.

<טמיר כהן: מה השינוי במחזורים?

<חני שטרית בך: המחזורים היו בתקופה הטובה שניים וחצי מיליארד שקלים והיום הם מיליארד.

משה גפני: יש לכם הסבר לתופעה הזאת?

<חני שטרית בך: יש הרבה הסברים.

משה גפני: הסבר כללי.

<חני שטרית בך: גם היה את המשבר העולמי, גם כל הבורסות בעולם סובלות מירידה ב-IPO, בהנפקות חדשות.

משה גפני: למה?

משה גפני: יש לכם הסבר?

<חני שטרית בך: כי קל יותר היום לגייס כסף לחברות פרטיות.

<חני שטרית בך: אם פעם חברה פרטית הייתה עד ארבע שנים פרטית ואחר כך הייתה ניגשת להנפקה ציבורית, היום זה התארך וזה שבע ושמונה שנים.

<חני שטרית בך: יש הרבה מאוד חברות מאוד גדולות שמצליחות לגייס כסף מקרנות הון סיכון.

<חני שטרית בך: אנחנו רואים את גט טקסי שהיא מאוד גדולה, את אובר, גם בעולם אנחנו רואים את זה.

<חני שטרית בך: לפייסבוק לקח הרבה מאוד שנים להיסחר בבורסה.

<חני שטרית בך: יש היום תחרות לבורסות ולכן אם רוצים לעודד בורסות, אני מסכימה שצריך להוריד את המס על רווחי ההון.

<חני שטרית בך: אנחנו צריכים להוריד רגולציה כי הרשות מביאה כל הזמן הקלות ברגולציה לחברות חדשות.

<חני שטרית בך: דרך אגב, מחר יש דיון בכנסת, יש כנס על מצב הבורסה ועל איך אפשר לשפר אותו.

משה גפני: מחר בוועדת הכספים יש דיון על חוק של קופת גמל להשקעה.

משה גפני: קופת גמל חדשה.

משה גפני: יש לכם עמדה בעניין?

מיקי לוי: לי יש עמדה.

משה גפני: אבל אתה תהיה כאן.

משה גפני: יש לכם עמדה?

<איציק שורקי: אני מהרשות לניירות ערך.

מיקי לוי: אני לא רוצה לקלקל לך, אבל אם אתה לא מצוי, אל תגיד.

מיקי לוי: אני מתנצל.

משה גפני: הוא נראה מצוי אבל הוא נזהר בלשונו.

<איציק שורקי: אני מצוי.

<איציק שורקי: העברנו את העמדה המסודרת.

<איציק שורקי: אם נעזוב לרגע את עמדת הרשות, אם נשאל מה זה עשוי לעשות למסחר בבורסה או לבורסה, כנראה שזה לא כל כך טוב לבורסה כי זה יפגע באפיקים אחרים, ניהול תיקים, קרנות נאמנות, תעודות סל שהן הרבה יותר פעילות מהמסחר השוטף בבורסה וזה יסיט כספים לקופות גמל שמשקיעות לא פעם את רוב נכסיהן או מחוץ לישראל או בנכסים לא סחירים והן הרבה פחות פעילות במסחר בבורסה.

<איציק שורקי: הערכתי היא שהמהלך הזה שהוא למעשה התאמת מס, ייצור איזושהי אפליה לכיוון מאוד מסוים והמוצר הזה פחות טוב לבורסה.

<איציק שורקי: אם שואלים בהקשר של הבורסה, זה בהחלט לא מעודד.

מיקי לוי: המוצר הזה פחות טוב לבורסה ואפשר לעשות איזונים כי מה שהגישו לנו, זאת קופת גמל לעשירים.

מיקי לוי: מאה אלף שקלים.

מיקי לוי: סליחה, מי מסביב לשולחן הזה יכול מאה אלף שקלים?

מיקי לוי: והמשכורות של אלה שיושבים מסביב לשולחן הן משכורות טובות, לא רעות ומעל הממוצע במשק.

מיקי לוי: מאה אלף שקלים?

מיקי לוי: מה זה הדבר הזה בכלל?

מיקי לוי: ואז נכון, ייכנסו הרבה כספים לקופות הגמל והן ישקיעו לנו בבורסה, אבל אם זה יהיה הגיוני לפי השכר הממוצע במשק פלוס אפילו, זה יעשה שכל ולא ימהרו להפנות לקופות הגמל.

מיקי לוי: זה פרוץ.

מיקי לוי: אם אני לוקח ארבעה אנשים בגיל שישים, בנות משפחה שלי, ופותח בגיל שישים, לכל אחת אני נותן מאתיים אלף שקלים כי זה לשנתיים, הנה, אחרי שנתיים כל אחת מחזירה לי את אותם כספים ללא מסים וללא שום דבר.

מיקי לוי: הדקה ה-90.

מיקי לוי: למה לא?

משה גפני: בסדר.

משה גפני: זה לא הדיון עכשיו.

<שגית אפיק: יש לנו שאלה.

<שגית אפיק: ברשימת השימור הבנו שיש את הסינמה סיטי שנמחקים ב-23.

<חני שטרית בך: לא, הם לא נמחקים ב-23.

<חני שטרית בך: ב-23 זה היה היום האחרון ואז לפי הכללים שלנו יש עכשיו ארבעה ימי מסחר, מה-27 עד ה-30.

<חני שטרית בך: אם ועדת הכספים תאשר היום ושר האוצר יאשר מחר-מחרתיים, החברות האלה לא יימחקו.

<חני שטרית בך: יש עכשיו שש חברות שמועמדות למחיקה.

<חני שטרית בך: ה-30 הוא יום המסחר האחרון.

<שגית אפיק: את רוצה לעשות את זה רטרואקטיבית?

<שגית אפיק: האישור הוא היום ואתם תעשו את האישור היום-מחר אצל שר האוצר.

<חני שטרית בך: כן.

מיקי לוי: את יכולה להגיד את השמות או אסור לך?

<חני שטרית בך: זה מפורסם לציבור.

מיקי לוי: אני לא יודע.

מיקי לוי: מה השמות?

<חני שטרית בך: אני לא זוכרת.

משה גפני: לא משנה.

משה גפני: בסדר.

משה גפני: מי בעד אישור תיקון החלק הרביעי לתקנון הבורסה לעניין כללי השימור, ההשעיה והמחיקה של ניירות ערך?

משה גפני: מי נגד?

משה גפני: בעד התיקון – פה אחד

משה גפני: התיקון אושר.

משה גפני: תודה רבה.

משה גפני: הישיבה נעולה.